തൃക്കാക്കര വാമനമൂര്ത്തിക്ഷേത്രം ഓണവുമായുള്ള ബന്ധം കേരളത്തിന്റെ ദേശീയോത്സവമായ ഓണവുമായി ചരിത്രപരമായ ബന്ധവും ഈ ക്ഷേത്രത്തിനുണ്ട്. ചേരസാമ്രാജ്യത്തിന്റെ കാലത്താണ് കേരളത്തില് ഓണം ആഘോഷിച്ചുതുടങ്ങിയതെന്ന് കഥയുണ്ട്. മഹോദയപുരം ആസ്ഥാനമാക്കി ഭരിച്ചിരുന്ന ചേരമാന് പെരുമാളിന്റെ രാജ്യാതിര്ത്തിയ്ക്കുള്ളിലായിരുന്നു തൃക്കാക്കരയും. തൃക്കാക്കര ക്ഷേത്രത്തില് ചിങ്ങമാസത്തില് നടത്തി വന്നിരുന്ന ഉത്സവം എല്ലാ ഹൈന്ദവഭവനങ്ങളിലും ആചരിയ്ക്കണമെന്ന് അദ്ദേഹം നിര്ദ്ദേശിച്ചു. അതെത്തുടര്ന്നാണ് കേരളത്തില് ഓണാഘോഷം തുടങ്ങിയത്. ക്ഷേത്രത്തില് ധാരാളം ശിലാലിഖിതങ്ങള് കാണാം. ഇവയില് നിന്നാണ് ഓണത്തിന്റെ ഉദ്ഭവത്തെക്കുറിച്ചും മറ്റും നമുക്ക് അറിയാന് കഴിയുന്നത്. മഹോദയപുരം ആസ്ഥാനമാക്കി ഭരിച്ചിരുന്ന ചേരമാന് പെരുമാളെ കാണാന് പ്രദേശത്തെ നാടുവാഴികള് ഒന്നിച്ചുകൂടിയിരുന്ന അവസരമായാണ് അവയില് നമുക്ക് ഓണത്തെ കാണാന് കഴിയുന്നത്. പഴയ കാലത്ത് കര്ക്കടകമാസത്തിലെ തിരുവോണം തൊട്ട് ചിങ്ങമാസത്തിലെ തിരുവോണം വരെയാണ് തൃക്കാക്കരയില് ഉത്സവം ആഘോഷിച്ചിരുന്നത്. അതിനാല് ഇതേ സമയം തന്നെയാണ് ഓണവും കൊണ്ടാടിയിരുന്നത്. 28 ദിവസവും വിവിധ വലിപ്പത്തിലുള്ള പൂക്കളങ്ങളിട്ട് കളിമണ്ണുകൊണ്ട് തൃക്കാക്കരയപ്പനെ നിര്മ്മിച്ച് പൂജിച്ചുകൊണ്ടാണ് ആഘോഷങ്ങള് നടത്തിയിരുന്നത്. പില്ക്കാലത്ത് ആചാരങ്ങള് അതേപ്പടി തുടര്ന്നെങ്കിലും ഉത്സവം ചിങ്ങമാസത്തിലെ അത്തം തൊട്ട് 10 ദിവസമായി കുറഞ്ഞു. അങ്ങനെയാണ് അത്തത്തിന് പൂക്കളമിടാന് തുടങ്ങിയത്. എട്ടാം നൂറ്റാണ്ടില് ജീവിച്ചിരുന്ന തമിഴ് വൈഷ്ണവഭക്തകവിയായിരുന്ന നമ്മാഴ്വാര് തൃക്കാക്കരയപ്പനെക്കുറിച്ച് രണ്ട് പാസുരങ്ങള് സ്തുതിഗീതങ്ങള് രചിച്ചിരുന്നു. ഇവയില് അദ്ദേഹം സ്ഥലത്തെ കാല്ക്കരൈ എന്നും ഭഗവാനെ കാല്ക്കരയപ്പപ്പെരുമാള് എന്നും ലക്ഷ്മീദേവിയെ പെരുംശെല്വ നായകി എന്നും വാത്സല്യവല്ലി എന്നുമാണ് വിശേഷിപ്പിച്ചിരുന്നത്. ക്ഷേത്രത്തെ അദ്ദേഹം കൊടിമതില് എന്നും വിശേഷിപ്പിച്ചു. പന്ത്രണ്ടാം നൂറ്റാണ്ടോടെ തൃക്കാക്കര ക്ഷേത്രത്തിന്റെ പ്രതാപം കുറഞ്ഞുതുടങ്ങി. രാജാക്കന്മാര് തമ്മിലുള്ള കിടമത്സരവും അതെത്തുടര്ന്ന് ഊരാളന്മാര്ക്കും മറ്റും നേരിട്ട പ്രശ്നവുമെല്ലാം ക്ഷേത്രത്തെ പ്രതികൂലമായി ബാധിച്ചു. നിത്യനിദാനങ്ങള്ക്കുപോലും ചെലവില്ലാതെയായി. പൂജാരിമാര്ക്ക് ഈ ക്ഷേത്രത്തോടുള്ള ഭക്തി വരെ നഷ്ടപ്പെട്ടു. ഇങ്ങനെ ക്ഷേത്രഭൂമി കാടുകയറി നശിച്ചു. ക്ഷേത്രത്തിന്റെ അധിഷ്ഠാനം മാത്രമേ ഇക്കാലത്ത് ബാക്കിയുണ്ടായിരുന്നുള്ളൂ. ഒടുവില്, 1921ല് അന്നത്തെ തിരുവിതാംകൂര് രാജാവായിരുന്ന ശ്രീ മൂലം തിരുനാള് രാമവര്മ്മയാണ് ക്ഷേത്രം നവീകരിച്ച് പുനഃപ്രതിഷ്ഠ നടത്തിയത്. തുടര്ന്ന് ക്ഷേത്രം അദ്ദേഹം ഏറ്റെടുത്തു. 1949ല് തിരുവിതാംകൂര് ദേവസ്വം ബോര്ഡ് രൂപവത്കരിച്ചപ്പോള് ക്ഷേത്രം അതിന്റെ കീഴിലായി. ഇന്നും ഇത് തിരുവിതാംകൂര് ദേവസ്വം ബോര്ഡിന്റെ നിയന്ത്രണത്തിലാണ്. 1961ല് കേരളം ഓണത്തെ ദേശീയോത്സവമായി അംഗീകരിച്ചപ്പോള് ക്ഷേത്രത്തിലേയ്ക്ക് ഭക്തജനങ്ങളുടെ നിലയ്ക്കാത്ത പ്രവാഹമായി. അങ്ങനെ ഗതകാലപ്രൗഢിയിലേയ്ക്ക് ക്ഷേത്രം അതിവേഗം കുതിച്ചുകൊണ്ടിരിയ്ക്കുന്നു. ഇന്ന് ഇവിടെയുള്ള ഓണാഘോഷത്തില് ആയിരങ്ങളാണ് പങ്കെടുക്കുന്നത്. തൃപ്പൂണിത്തുറയില് നടന്നുവരുന്ന അത്തച്ചമയത്തിന് കൊടി കൊണ്ടുപോകുന്നത് തൃക്കാക്കര ക്ഷേത്രത്തില് നിന്നാണ്. കേരളത്തിലെ മറ്റ് ക്ഷേത്രങ്ങളില് നിന്ന് വ്യത്യസ്തമായി തൃക്കാക്കര ക്ഷേത്രത്തിന്റെ ചരിത്രത്തിലൊരിയ്ക്കലും നമ്ബൂതിരിമാരുടെ സ്വാധീനമുണ്ടായിട്ടില്ല എന്നത് ശ്രദ്ധേയമാണ്. കൊച്ചിയും പരിസരപ്രദേശങ്ങളും അടക്കിഭരിച്ചിരുന്ന പ്രശസ്ത ബ്രാഹ്മണരാജകുടുംബമായ ഇടപ്പള്ളി സ്വരൂപത്തിനുപോലും ക്ഷേത്രത്തിന്മേല് അവകാശം സ്ഥാപിയ്ക്കാന് കഴിഞ്ഞിട്ടില്ല. പക്ഷേ, പിന്നീട് ഇടപ്പള്ളി തമ്ബുരാന് ഇവിടത്തെ ശാന്തിക്കാരനായി മാറുകയും ശാന്തിക്കാരനെ നിയമിയ്ക്കാനുള്ള അവകാശം നേടുകയും ചെയ്തു. 1949 വരെ ഈ സ്ഥിതി തുടര്ന്നു. ഇപ്പോള് ദേവസ്വം ബോര്ഡാണ് ശാന്തി നിയമനങ്ങള് നടത്തുന്നത്.The post തൃക്കാക്കര വാമനമൂര്ത്തിക്ഷേത്രം ഓണവുമായുള്ള ബന്ധം first appeared on MalayalamExpressOnline.